Il-Qorti rrilaxxat ilbieraħ il-kadavru ta’ Lisa Marie Zahra u b’hekk il-qraba tagħha setgħu jħejju għall-aħħar tislima li se tkun qed tingħata nhar il-Ġimgħa li ġej fis-2.00 p.m fil-Knisja tal-Karmnu l-Belt. Sorsi qrib il-Pulizija kkonfermaw ukoll li kienet oħt Tanti li marret għall-ewwel darba tistħarreġ dwar in-nuqqas ta’ ħuha. Apparti dan bħalissa l-Pulizija qiegħda wkoll tinvestiga l-messaġġi li għaddew bejnu u Lisa Marie biex tkun tista’ tistabbilixxi aħjar il-fatti kif seħħew dwar dan il-każ li seħħ fid-19 ta’ Marzu li għadda. Il-Pulizija jidher li qed tiffoka fuq l-aħħar noti li ħalliet warajha Lisa Marie waqt li rnexxielha tistabbilixxi wkoll mil-liema spiżerija fil-Belt, Erin Tanti xtara ammont sostanzjali ta’ aspirini. Fl-inħawi tal-irdumijiet il-Pulizija kkonfermaw ukoll li sabu flixkun tal-whisky fejn jidher li ż-żewġ persuni kkonsmawh u ħadu l-aspirini qabel seħħ l-inċident traġiku. Fl-aħħar jiem kien irrapportat li l-Pulizija kienet qiegħda tistenna li Erin Tanti, iż-żagħżugħ jkun f’pożizzjoni li jitkellem ħalli jkun investigat dwar il-mewt ta’ Lisa Marie Zahra. Madankollu Tanti għadu qed jingħata l-kura fit-Taqsima tal-Kura Intensiva f’Mater Dei minħabba l-ġrieħi gravi li sofra dakinhar tal-inċident. Fuq programm televiżiv il-Ħadd li għadda, il-Ministru Evarist Bartolo qal li l-Kunsill tal-Professjoni tal-Għalliema, kien responsabbli milli jinvestiga l-ilmenti li jaslulu dwar imġiba mhux xierqa. Dwar dan il-każ huwa qal li l-Kunsill għandu l-obbligu li jinvestiga dan l-allegat ksur tal-kodiċi tal-etika dwar ir-relazzjoni tiegħu mal-istudenta ta’ 15-il sena la darba jintemmu l-investigazzjonijiet.